Papersnake/gushiwen huggingface dataset:
南华道中二首
杨万里（宋代）

清晓新晴物物熙，小风淡日暖归旗。
不堪回首南华路，去岁梅花细雨时。
戍妇词
释文珦（宋代）

女萝施松柏，终始相因依。
绳索发为婚姻，偕老相与期。
夫今戍边城，贱妾无由随。
行行日已远，何时定当归。
但愿崇勋业，上报明主知。
谅君守恒节，妾心终不移。
送崔秀才 其一
梅尧臣（宋代）

晨风无定巢，远寄鹪鹩枝。天寒鼓翼健，粒食宁所窥。

大泽多群羽，翱翔各有时。今子振衣去，焉能久迍羁。
鲁风二首时闻孔中丞卒 其二
刘敞（宋代）

新甫之柏徂徕松，枯根高齐千仞峰。天令尔生禀刚直，寿比王仞谁与同。

惊霆何时发岩底，坚节青姿化为燬。君不见蟠木但以左右为先容，能令人意尚奇诡。
陈孟卿以诗送钟少石北上应知事试走函索和次原韵答之并寄少石以代骊歌 其二
郑国藩（清代）

回首京华感故吾，曾经控地愧枋榆。登仙景倩空馀羡，返辔王阳有畏途。

策试理人才自健，诗成赠别意先芜。茫茫世事殊今昔，且尽花前酒一壶。
老翁真个似童儿汲井埋盆作小池退这句也去风
郑刚中（宋代）

谁镌紫石仅如斗，我贮清泉将作池。
养得小鱼终日看，老翁真个似童儿。
宿宁庵闻溪声
王柏（宋代）

清溪泻出瀑泉鸣，记得昌黎语不平。
要识中流多峙柱，故能千古振英声。
再和元礼春怀十首
黄庭坚（宋代）

回肠无奈别愁煎，待得鸾胶续断弦。
最忆钱塘风物苦，西湖月落采菱船。
决定信斋不遇 其一
释居简（宋代）

不二门高八字开，寥寥不见一人来。从门入者居门外，却笑时人点额回。
上巳日紫峡山人席上
朱朴（明代）

三月三日天气新，杏花飞帘散馀春。但将酩酊酬佳节，何用浮名绊此身。

城外青山如屋里，东家蝴蝶过西邻。一年好景君须记，能解閒行有几人。
绕佛阁
张艾（宋代）

渚云弄湿，烟缕际晚，江国遥碧。鸿过无迹。怕闻野寺孤钟动凄恻。小桥路窄。疏袖暗拂衰草，愁听蛩语还寂。可堪过了，龟纱负瑶席。

荏苒露华白。一夜秋窗惊晓色。柳影孤危，残蝉空抱叶。想摇落关情，归梦频折。物华消歇。尽倒断寒塘，幽香先灭。怨红供、拒霜啼颊。
次日醉归
杨万里（宋代）

日晚颇欲归，主人若见留。
我非不能饮，老病怪觥筹。
人意不可违，欲去且复休。
我醉彼自止，醉亦何足愁。
归路意昏昏，落日在岭陬。
竹里有人家，欲憩聊一投。
有叟喜我至，呼我为君侯。
造以我非是，俛笑仍掉头。
机心久巳尽，犹有不平鸥。
田父亦外我，我老谁与游。
偈三首
释道昌（宋代）

未透祖师关，千难与万难。
既透祖师关，千难与万难。
未透时难即且置，既透了因甚麽却难。
放下笊篱虽得价，劝他杓柄在无端。
横塘
范成大（宋代）

南浦春来绿一川，石桥朱塔两依然。
年年送客横塘路，细雨垂杨系画船。
杂咏十首
方凤（宋代）

蜂房开户牖，蚁穴有官守。
究竟物皆然，梦幻君知否。
二月十八日过梅庵追怀主人二首
刘克庄（宋代）

犹记寻梅负酒瓢，当时宾主正丰标。
通宵纵饮烧银烛，搀早催开唤玉箫。
摘艳人亡谁共赏，戴花翁在老无憀。
重来只是新华表，不忍攀枝更折条。
梁国惠康公主挽歌二首
韩愈（唐代）

定谥芳声远，移封大国新。巽宫尊长女，台室属良人。

河汉重泉夜，梧桐半树春。龙輀非厌翟，还辗禁城尘。

秦地吹箫女，湘波鼓瑟妃。佩兰初应梦，奔月竟沦辉。

夫族迎魂去，宫官会葬归。从今沁园草，无复更芳菲。
羊角山
欧阳云（清代）

群山倒锁秦关钥，百折黄河天上落。州城横扼怒流冲，悬崖高挂羚羊角。

危桥百丈腾长虹，凭虚直上如乘风。兀然四顾绝依傍，高楼屹立天当中。

轩槛可凭不可望，欲堕不堕心跌宕。奔涛万里入胸怀，径思濯足河之上。

窗棂闪闪天风鸣，万籁助作龙吟声。中条熊耳肃相向，何处仙翁空复情。

君不见神工偶尔三门启，从兹故道频迁徙。世事沧桑谁与论，安得扶摇九万里。
少妇词
江源（明代）

朱衣临官道，垂杨荫御沟。玉颜称皓素，罗扇障娇羞。

夫婿官司隶，诸兄位列侯。青楼专宠夜，歌无几曾休。
谩兴
王冕（元代）

关中险固冯三辅，陇右勾连接四川。
簇簇楼台悬日月，盈盈花草烂云烟。
飚回海上沙飞雪，雨足江南水拍天。
可笑华山陈处士，风流文彩却贪眠。
点绛唇 盆梅将开，以纸帐护之
钱念生（清代）

出手枝高，恁般细蕾寒成簇。暗香生玉。牢把葳蕤束。

最早春光，又恐春光促。低低嘱。慢些开足。不许风丝触。
招东邻
白居易（唐代）

小榼二升酒，新簟六尺床。能来夜话否，池畔欲秋凉。
韩魏公生日二首 其二
强至（宋代）

功名富贵旧元台，诞日新归故里来。绮席重张孙相阁，锦衣三里邺王台。

相望全魏荣封国，不尽清漳伴寿杯。最是衔恩门下客，秀眉前祝落邹枚。
归燕
崔道融（唐代）

海燕频来去，西人独滞留。天边又相送，肠断故园秋。
山川图诗呈解之昂御史
朱德润（元代）

山川结灵根，厚地秉阴窍。神功自模范，嵲屼起双峤。

层峦倚天开，仰盼绝飞鸟。岚光变气候，草木通深窈。

东山吾旧游，纨素记行稿。平生丘壑情，藉此写怀抱。

荆关竟已矣，咞吮岂真好。会当蹑丹梯，共登天门道。
桐城道中怀刘耕南
窦光鼐（清代）

野馆回残梦，江乡忆故人。一官犹苜蓿，三径但松筠。

雾雨南溟路，关山北峡春。折梅未敢寄，细把恐伤神。
咏燕
张九龄（唐代）

海燕何微眇，乘春亦暂来。岂知泥滓贱，祗见玉堂开。
绣户时双入，华轩日几回。无心与物竞，鹰隼莫相猜。
南浦五小诗迎劳二弟 其一
朱松（宋代）

鳞生雨后东西倦，雪落竹间南北枝。将母方勤弟行役，春风应满锦囊诗。
次江西忆大儿小儿偶然成诗
黎遂球（明代）

大儿名长雄，小儿名石官。大儿始读书，问义生波澜。

小儿恒索食，或啼或即欢。昨日我出门，蜀茶花未残。

大儿立花下，嘿嘿众相看。问言将儿去，掉头作语难。

小儿去索食，与食且未阑。我母语我行，吉行毋盘桓。

恐渠乱牵衣，遂已出江干。
句
陶弼（宋代）

峡猿朝夕听，此地类巴黔。
舜韶新
郭子正（宋代）

香满西风，催岁晚东篱，黄花争吐。嫩英细蕊，金艳繁、妆点高秋偏富。寒地花媒少，算自结、多情烟雨。每年年妆面，谢他拒霜相顾。

宝马王孙，休笑孤芳，陶令因谁，便思归去。负春何事，此恨惟、才子登高能赋。千古风流在，占定泛、重阳芳醑。堪吟看醉赏，何须杏园深处。
叶致远置洲田以诗言志次其韵二首
王安石（宋代）

吟叹君诗久掉头，知君兴不负沧洲。
土山欲为羊昙赌，且可专心学奕秋。
王式之命刘秀才写予真，因署其上
杨万里（宋代）

淛水东兼淛水西，千岩万岳总遨嬉。
游山秪欠金华债，乘兴今随王式之。
谷城道中
陈造（宋代）

何许珠襟绣袂娘，额黄胸粉自新妆。
野芳贪折髻丫重，蝴蝶乱随裙幅香。
缓唱采菱空答响，小留挑菜翠盈筐。
汉风未许休乔木，行客相逢莫漫狂。
远游篇
朱熹（宋代）

举坐且停酒，听我歌远游。远游何所至，咫尺视九州。

九州何茫茫，环海以为疆。上有孤凤翔，下有神驹骧。

孰能不惮远，为我游其方。为子奉尊酒，击铗歌慨慷。

送子临大路，寒日为无光。悲风来远壑，执手空徊徨。

问子何所之，行矣戒关梁。世路百险艰，出门始忧伤。

东征忧旸谷，西游畏羊肠。南辕犯疠毒，北驾风裂裳。

愿子驰坚车，躐险摧其刚。峨峨既不支，琐琐谁能当。

朝登南极道，暮宿临太行。睥睨即万里，超忽凌八荒。

无为蹩躠者，终日守空堂。
倚楼
戴复古（宋代）

贤愚不同道，用舍要知机。
涉世有臧否，倚楼无是非。
鸦分枯树立，雁逐断云飞。
朝暮寻常事，何须叹落晖。
劳坑入前城
黄庭坚（宋代）

刀坑石如刀，劳坑人马劳。
窈窕篁竹阴，是常主逋逃。
白狐跳梁去，豪猪森怒嘷。
云黄觉日瘦，木落知风饕。
轻轩息源口，饭羹煮溪毛。
山农惊长吏，出拜家骚骚。
借问淡食民，祖孙甘餔糟。
赖官得盐吃，正苦无钱刀。
偈颂六十五首
释普济（宋代）

古佛堂前，三头六臂。
祖师门下，道绝人荒。
衲僧者里，银山铁壁。
慧日峰顶，春风和气。
满公房
綦毋潜（唐代）

世界莲花藏，行人香火缘。灯王照不尽，中夜寂相传。
偈六十九首
释道宁（宋代）

荡荡无迂曲，明明透古今。
问无别语，答岂异音。
一人张帆，一人把柁。
铁笛横吹，渔歌唱和。
啐啄同时，知音几个。
顺水逆流归去来，到岸方谙不恁麽。
不恁麽，为君宣，
甜如砂蜜，苦似黄连。
若不同床卧，焉知被底穿。
瑞鹤仙 其一
史达祖（宋代）

杏烟娇湿鬓。过杜若汀洲，楚衣香润。回头翠楼近。

指鸳鸯沙上，暗藏春恨。归鞭隐隐。便不念、芳盟未稳。

自箫声、吹落云东，再数故园花信。

谁问。听歌窗罅，倚月钩阑，旧家轻俊。芳心一寸。相思后，总灰尽。

奈春风多事，吹花摇柳，也把幽情唤醒。对南溪、桃萼翻红，又成瘦损。
和陈正言谠题尊贤堂二首
谭景先（宋代）

公已归为玉局仙，茂林乔木自苍然。
乡时寓客共千载，今日新堂恰百年。
铁画银钩三大字，金章玉局一佳篇。
远烦几似真双美，后世应知两并贤。
蕃近有鄙句简诸公而广文先生专以见贶盛意自
赵蕃（宋代）

居然自驽骥，陋矣说玄黄。
章贡昔连地，沅湘今一乡。
谈端惊绝倒，诗学味尤长。
对月他时白，披风此日凉。
游万松庵 其一
卢琦（元代）

昔贤归隐处，山路入云长。绝顶松涛吼，幽岩桂雨香。

白云封药灶，流水落莲塘。客至忘归去，连宵宿上方。
过杨二渡三首
杨万里（宋代）

两日山寻尽野花，今晨水眺如桑麻。
春风娇得千垂柳，恰限身才个个斜。
度大庾岭
唐守明（明代）

岭峣千里外，相对且含杯。横浦初含冻，庾关欲放梅。

粤云倾望杳，海燕际天来。共向贤祠拜，相期入凤台。
采芹亭
方蒙仲（宋代）

佳处知音若不多，似将俚耳听云和。
溪山无自不挂眼，亭乎亭乎如汝何。
海陵光孝长老骥无称山谷后也共谈时事且说黄
戴复古（宋代）

俗子避形影，僧家共往还。
高谈犯时忌，妙语发天悭。
霜后思新橘，梦中归故山。
何时免奔走，终老白云关。
村外
张祖继（清代）

村外偶游眺，乍晴无点尘。林深恋栖鸟，野旷滞行人。

农有千年利，春医万物贫。归来仍不倦，閒话过比邻。
赠别彭东阜
徐瑞（宋代）

芝山相识廿年前，我齿如冰子发玄。
颜说顿惊俱丑老，光阴自叹只流连。
近来酒渴应刚刚，此去诗篇莫浪舟。
夜直玉堂明月冷，迦光还是照高楼。
旅舍听雨
柴随亨（宋代）

夜长难得寐，况复雨淋淫。
百事不如意，一时都上心。
客程歧路远，归兴海涛深。
赖有东林社，招摇赋赏音。
龙学尚书新安侯罗公挽词
范成大（宋代）

一昨更调瑟，如闻欲赐环。
途殚泣西狩，望绝起东山。
华屋林霏惨，新阡草露班。
春风埋玉泪，重为庚公潸。
泛宅
史尧弼（宋代）

四明有狂客，归计亦风流。
好激鉴湖水，泛君天上舟。
送黄肖源宪副之滇南兼怀陈毓台中丞
陈堂（明代）

使君矫矫入滇南，万里褰帷拥驷骖。金马山城千叠嶂，昆明池水百花潭。

去时杨柳逢春色，到日风霜扫夕岚。幕府过从如问讯，为言头白不胜簪。
梁民曹以二首为小园木香光宠次韵抒谢
林表民（宋代）

攀条折蕊属骚人，迟恐颠风扫玉尘。
如付枕囊供醉寝，繁香薰骨解留春。
感春
刘宰（宋代）

隔溪啼鸟弄新音，绕岸蒲牙迸绿簪。
花事只今强半在，不妨风雨搅春阴。
嘉义八景诗
林启东（清代）

花落閒庭柳拂墙，檨林筛影倚斜阳。六街暑雨连村润，一院清风隔圃香。

琼乳溅酸春剥绿，玳肤蒸熟夏无黄。使君手植今何处，犹是当年召伯棠。
立春日晓望三素云
陈师穆（唐代）

晴晓初春日，高心望素云。彩光浮玉辇，紫气隐元君。

缥缈中天去，逍遥上界分。鸾骖攀不及，仙吹远难闻。

礼候于斯睹，明循在解纷。人归悬想处，霞色自氛氲。
寄畅园二十咏 其二十 栖元堂
秦耀（明代）

独抱违时蕴，幽栖岁月深。太元犹未草，我异子云心。
次韵和君贶会赵叔平少师
元绛（宋代）

黄发逍遥并旧臣，燕间加意占先春。
成龙天外惟三友，积雪筵中止数人。
昔日荐才闻最课，当年诵赋得魁伦。
会须共作游河侣，五老星飞事更新。
咏史六首·班固
乐雷发（宋代）

请室冤魂叫不闻，神丘隆碣谩遗文。
平生词藻谁知己，腐鼠孤雏却悮君。
次韵和子绮夜发
黄秩林（清代）

四顾昏如寐，三更浩共征。云垂鸦背色，风卷马蹄声。

濡轨疑飞渡，闻钟觉近城。谁知琨逖辈，壮志喜论兵。
晚眺
王恩浩（清代）

蝉鸣渐歇鸟声稀，浪拥沙痕漫石矶。一幅天然妙图画，绿阴隙处片帆飞。
冯公岭
叶适（宋代）

冯公此山民，昔开此山居。
屈盘五十里，陟降皆林庐。
公今去不五，耕凿自有余。
凤篁生谷隧，雨旆来岩虚。
人随乱云入，咫尺声相呼。
四时草木香，异类果蔌腴。
棌薪得崖花，结缀成襟裾。
此亦佳窟宅，可对幽人娱。
何必种桃源，始入仙者图。
瓯闽两邦士，汹汹日夜趋。
辛勤起芒屩，邂逅乘轮车。
山人老白首，名氏不见书。
我独何为者，拊身念居诸。
南乡子·李郭共仙舟
佚名（宋代）

李郭共仙舟。准拟苏台烂熳游。风雪为谁留住也，沧洲。一尺银沙未肯收。无语只关愁。强殢金卮不计筹。想得人人梳洗懒，妆楼。只窣帘儿不上钩。
有感
丁谓（宋代）

今到崖州事可嗟，梦中常若在京华。
程途何啻一万里，户口都无三百家。
夜听猿啼孤树远，晓看潮上瘴烟斜。
吏人不见中朝礼，麋鹿时时到悬衙。
奉和袭美病中庭际海石榴花盛发见寄次韵
陆龟蒙（唐代）

紫府真人饷露囊，猗兰灯烛未荧煌。丹华乞曙先侵日，

金焰欺寒却照霜。谁与佳名从海曲，只应芳裔出河阳。

那堪谢氏庭前见，一段清香染郄郎。
题嵩山逸人元丹丘山居
李白（唐代）

白久在庐、霍，元公近游嵩山，故交深情，出处无间，嵒信频及，许为主人，欣然适会本意。当冀长往不返，欲便举家就之，兼书共游，因有此赠。

家本紫云山，道风未沦落。
沉怀丹丘志，冲赏归寂寞。
朅来游闽荒，扪涉穷禹凿。
夤缘泛潮海，偃蹇陟庐霍。
凭雷蹑天窗，弄景憩霞阁。
且欣登眺美，颇惬隐沦诺。
三山旷幽期，四岳聊所托。
故人契嵩颍，高义炳丹雘。
灭迹遗纷嚣，终言本峰壑。
自矜林湍好，不羡朝市乐。
偶与真意并，顿觉世情薄。
尔能折芳桂，吾亦采兰若。
拙妻好乘鸾，娇女爱飞鹤。
提携访神仙，从此炼金药。
自讽
薛能（唐代）

千题万咏过三旬，忘食贪魔作瘦人。

行处便吟君莫笑，就中诗病不任春。
谢人送炭
张扩（宋代）

灶烟荼毗霜后林，短椽脱烟乌不黔。樵童岂惜龟两手，入市论不轻千金。

向来几作沟中断，漫灭青黄谁过眼。焉知负荷炉锤功，煨烬犹堪借馀暖。

夜阑吼空风力豪，平明雪山平屋高。生柴带叶冷不燄，毁车充薪车脚劳。

故人十缚起衰朽，生遣寒灰拨红兽。解衣挟纩不足云，那复区区论炙手。
江天暮雪
赵蕃（宋代）

超绝柳州句，粗疏郑谷诗。
扁舟钓台下，曾见雪初时。
黄雀行
李频（唐代）

欲窃高仓集御河，翩翩疑渡畏秋波。朱宫晚树侵莺语，

画阁香秋夺燕窠。疏影暗栖寒露重，空城饥噪暮烟多。

谁令不解高飞去，破宅荒庭有网罗。
闲思十首次代内赠韵 其九
江源（明代）

嫁来曾不识南邮，昨夜分明梦远游。椰叶桐花江上路，瘴烟蛮雨眼中忧。

归期有约郎应至，卜筮无凭妾更愁。会合几何离索久，不如双燕傍池头。
读史杂咏十首 其四
王士元（宋代）

少岁读诗书，齿斤齿斤恣诋訾。续经颇怪文中子，论易颇轻王辅嗣。

两人死时犹少年，著述煌煌已如是。男儿一事无成身已老，试问何者可人意。

古之人，勿轻议。
题奣岩
何扬祖（宋代）

石室何时霹雳开，曾听绣斧凯歌回。
谁知二百馀年后，复有旌旗笳鼓来。
惊鸥
宋祁（宋代）

渔拽乱溪来，白鸥惊已屡。
不应畏机心，却下沧波去。
园中作
陆游（宋代）

湖曲旧诛茆，松阴近结巢。
安闲多熟睡，衰退少新交。
雨渍丁香结，春生豆蔻梢。
良晨不把酒，新燕解相嘲。
九日
江端友（宋代）

万里江河隔，伤心九日来。蓬惊秋日后，菊换故园开。

楚欲图周鼎，汤犹击夏台。东篱那一醉，尘爵耻虚罍。
午夜登嶓山
范成大（宋代）

瘅暑严夜装，乘凉蹑危峤。
猿依黑林号，鬼闪青炬啸。
惊鸟动危叶，吟虫满荒草。
泉声远相随，山色近如杳。
梦犹风灯前，身已云木杪。
浮生固有役，远道何时了？
岂惟失寝兴，亦自倒昏晓。
恭惟天心仁，颇议民力槁。
我怀汉制诏，来慰蜀父老。
熙如春台登，沃若时雨膏。
须知简书急，勿厌蓐食早。
但勤笔力淬，时助诗肠搅。
季夏郊墅即事 其五
程公许（宋代）

儒林冠冕国蓍龟，黄发同时二老归。出处古今难一槩，青天未可戴盆窥。
送道人归旧岩
方干（唐代）

旧岩终副却归期，岩下有人应识师。目睹婴孩成老叟，

手栽松柏有枯枝。前山低校无多地，东海浅于初去时。

若把古今相比类，姓丁仙鹤亦如斯。
和叔崇清明后四绝
王柏（宋代）

缓步微吟竹一枝，情怀不比少年时。
少年春思无归宿，却是如今老会嬉。
长孙赵公无忌
张晋（清代）

拥戴当年志不摇，可怜积毁骨能销。精诚岂肯同王凤，逼迫无端等薄昭。

绫锦虚劳颁内帑，画图真可冠诸僚。伤心万里黔州路，惨淡忠魂孰与招。
山居杂诗九十首
曹勋（宋代）

客寄辇毂下，驰心田亩间。
君恩重山岳，臣节殊安闲。
虽幸米盐足，其如尘土颜。
终负告归罪，判然诚独难。
在北题壁
赵佶（宋代）

彻夜西风撼破扉，萧条孤馆一灯微。
家山回首三千里，目断天南无雁飞。
咏史 其七 谢安
陈普（宋代）

何国严刑禁老庄，有人拔剑斩韦郎。氐羌本自无天运，为有人心得暂狂。
于飞乐令（高平调）
张先（宋代）

宝奁开，菱鉴静，一掏清蟾。新妆脸、旋学花添。蜀红衫，双绣蝶，裙缕鹣鹣。寻思前事，小屏风、巧画江南。

怎空教、草解宜男。柔桑暗、又过春蚕。正阴晴天气，更暝色相兼。幽期消息，曲房西、碎月筛帘。
送别城西有感简元显
廖刚（宋代）

前年出城西，祖饯长者辙。绿鬓豪伟郎，还镳共炎热。

蜀道非天涯，暂离非永诀。况乃赴官期，留者思奋决。

人情殊易堪，信未恶时节。今晨西城出，景物旧森列。

金莲认高楼，感叹成哽咽。不见昔年人，还为昔年别。

此别异昔年，骨月心欲折。此行异昔年，衰蹇方折阅。

聊为稻粱谋，途窘计所拙。人生足忧患，乐事多歇灭。

连年琼芘卷，荒寂人迹绝。况我薄命人，悲辛复何说。
辰十月八日同希周扫松灵石晚步松下怆然有怀
谢直（宋代）

寒光转南陆，夕景上乔木。
层柯荫修径，疏密散金绿。
缅怀载酒人，萝蔓记遐躅。
行行出林表，烟莽际童牧。
时有种麦儿，挥锄电翻覆。
涧梅一枝盛开
韩淲（宋代）

涧头一树小春梅，每岁何曾抵死开。乱点香须乃如许，有花无句为徘徊。
谢刘簿李尉见访
黄庶（宋代）

诗书卧蓬荜，柴门昼方开。
邑官刘与李，马蹄破苍苔。
林居厌蛙黾，喜振敝席埃。
见此六翮姿，茅荆共徘徊。
我欲驻车辙，蔬果倾旧醅。
山花恨未饶，无以助酒杯。
今古饱夜话，痛饮胜百回。
春风旌旆满，匏瓜去难陪。
雨晴游洞宫山坐间复雨
樊阜（明代）

神仙台观翳岚霏，金鼎丹成草木辉。潭静毒龙依石卧，山寒孤鹤伴云飞。

半帘暝色松杉静，一箸春香笋蕨肥。俗事累人催白发，来游此地澹忘归。
梦回
赵汝燧（宋代）

春意已深寒未了，梦回斗帐房栊悄。五更五点残月销，山鸟一声先破晓。
十村绝句
舒岳祥（宋代）

桐花开处青鸠醉，桑椹甜时紫鸽忙。
正是三眠三起日，送蚕小妇出烘房。
游丰乐醉翁亭记
王思任（明代）

是时辛丑觐还，以为两亭馆我而宇之矣。有檄，趣令视事，风流一阻。癸卯入觐，必游之。突骑而上丰乐亭，门生孙教孝廉养冲氏亟觞之。看东坡书记，遒峻耸洁可爱。登保丰堂，谒五贤祠，然不如门额之豁。面下而探紫微泉，坐柏子潭上，高皇帝戎衣时，以三矢祈雨而得之者也。王言赫赫，神物在渊，其泉星如，其石标如，此玄泽也。上醒心亭，读曾子固记，望去古木层槎，有邃可讨，而予之意不欲傍及，乃步过薛老桥，上酿泉之槛，酌酿泉。寻入欧门，上醉翁亭。又游意在亭，经见梅亭，阅玻璃亭，而止于老梅亭，梅是东坡手植。予意两亭即胜，此外断不可亭。一官一亭，一亭一扁，然则何时而已？欲与欧公斗力耶？而或又作一解酲亭，以效翻驳之局，腐鄙可厌。还访智仙庵，欲进开化寺，放于琅玡，从者暮之，遂去。

滁阳诸山，视吾家岩壑，不啻数坡垞耳，有欧、苏二老足目其间，遂与海内争千古，岂非人哉？读永叔亭记，白发太守与老稚辈欢游，几有灵台华胥之意，是必有所以乐之而后能乐之也。先生谪茶陵时，索《史记》，不得读，深恨谳辞之非，则其所以守滁者，必不在陶然兀然之内也。一进士左官，写以为蘧舍，其贤者诗酒于烟云水石之前，然叫骂怨咨耳热之后，终当介介。先生以馆阁暂麾，淡然忘所处，若制其家圃然者，此其得失物我之际，襟度何似耶？且夫誉其民以丰乐，是见任官自立碑也。州太守往来一秃，是左道也。醉翁可亭乎？扁墨初干，而浮躁至矣。先生岂不能正名方号，而顾乐之不嫌、醉之不忌也。其所为亭者，非盖非敛，故其所命者不嫌不忌耳。而崔文敏犹议及之，以为不教民莳种，而导之饮。嗟呼！先生有知，岂不笑脱颐也哉？子瞻得其解，特书大书，明已为先生门下士，不可辞书。座主门生，古心远矣。予与君其憬然存斯游也。
武陵春·烟柳长堤知几曲
晏几道（宋代）

烟柳长堤知几曲，
一曲一魂消。
秋水无情天共遥，
愁送木兰桡。
熏香绣被心情懒，
期信转迢迢。
记得来时倚画桥，
红泪满鲛绡。
蜀山湖
姚鼐（清代）

步登高阜巅，一眺众川会。崩腾压云下，濆薄吹地隘。

南旺夹双镜，清汶划横带。当空昼日阴，将雨天风大。

连澜将我心，超越长天外。广宇静萧条，归鸿忽流濑。

卷石屹沇溶，明波被翳荟。颇似团亭游，中逗弧山碍。

据地乃偏遐，濒江富枞桧。寓目偶为佳，风景谁当最。

吾行未可留，登舻遄击汰。
送族孙必进赴配所诫言 其二
湛若水（明代）

夷险自己求，天乎人何尤。聪明男子身，只在一回头。
饮文氏园是日鹊噪于庭坐上烛花无数就试者凡
李流谦（宋代）

虎变龙腾各有心，诸公高宴盍朋簪。
烂开数对迎祥烛，合噪仍来报喜禽。
人似月娥元自近，酒名天禄莫辞深。
坐中五客联登去，他日华堂榜桂林。
白毫子歌
李白（唐代）

淮南山山白毫子，乃在淮南山山里。夜卧松下云，

朝餐石中髓。山山连绵向江开，碧峰巉岩绿水回。

余配白毫子，独酌流霞杯。拂花弄琴坐青苔，

绿萝树下春风来。南窗萧飒松声起，凭崖一听清心耳。

可得见，未得亲。八公携手五云去，空馀桂树愁杀人。
夜醉处晦山台明日和韵
韩淲（宋代）

高台梅先开，老意为兴起。何知寒事营，枥骥志不已。

下视城郭居，莱芜欠耘锄。嘈杂复嘈杂，百年狐兔墟。

惄焉如调饥，山阿休采薇。怨耶其非邪，且问竹外枝。

仲尼杖何感，能叩原壤胫。今我其息黥，举身都是病。

方来二三友，少敢话肝肠。纵云千日花，难著一夜霜。

南渡诚草草，流落那忍道。吾人能几家，向来有诸老。
寄兴
林希逸（宋代）

生涯薄薄仰田畴，破敝犹存晏子裘。聊向太虚中过活，何曾自已外驰求。

狂吟时有衔杯兴，退省知无障扇羞。老守残书差得趣，人间别一种风流。
雨中怀倪敦复因以密云团寄之二首 其一
郭祥正（宋代）

曲巷无人至，幽居觉日长。数声猜旧燕，一缕惜残香。

著雨花枝困，攲风柳带忙。梦魂招不得，惟是到君傍。
芍药花二首
张镃（宋代）

自古风流芍药花，花娇袍紫叶翻鸦。
诗成举向东风道，不愿旁人定等差。
庐山双剑峰二首 其一
朱熹（宋代）

山神呵护宝云遮，俨若腾空两镆铘。光彩飞名镇千古，望中肝胆落奸邪。
寒山多幽奇
寒山（唐代）

寒山多幽奇，
登者但恒慑[1]。
月照水澄澄，
风吹草猎猎。
凋梅雪作花，
杌木[2]云充叶。
触雨转鲜灵，
非晴不可涉。
青玉案
李祁（宋代）

绿琐窗纱明月透。正清梦、莺啼柳。碧井银瓶鸣玉甃。翔鸾妆样，柳花衫绣。分付春风手。

喜入秋波娇欲溜。脉脉青山两眉秀。玉枕春寒郎知否。归来留取，御香襟袖。同饮酴醿酒。
曹操
陈杰（宋代）

鹿去卯金刀，当涂未敢高。
争荣犹在弈，食马已同槽。
身后三分闰，生前百诈劳。
就如题墓上，盗豹亦焉逃。
偶得梅花以插西阶之下累日灼灼如新
吴宣（明代）

当阶寒玉一枝微，去树犹能趁雨肥。因忆故人前日梦，沉冥无复转柴扉。
听谭师弹琴
王质（宋代）

君不能百步洪中裂横竹，一声吹入秋天绿。巨鱼鼓舞碎明珠，白浪轩昂动浮玉。

又不能多景楼上吹飞鸿，哀弦欲断沧浪风。徘徊舟子驻不进，江妃出听烟溟濛。

不知何处得此薰风琴，元龙六尺含苍云。恐是峄山孤峰绝顶上，万岁不老之寒根。

道人两手提天机，中有妙法无人知。风颠雨急倏来往，雨收风定游丝飞。

欲下不下窥鱼鸥，忽前忽后回波舟。恍惚浮云捲天宇，错落万点飞星流。

世间万法总非真，况此假合非天成。匣琴不出手无声，袖手不弹琴不鸣。

此琴此手两无与，问君广陵贺若从何去。王子有琴谁复传，无徽无轸亦无弦。

若人解得非耳听，为君试作无手弹。
塞上行
周朴（唐代）

秦筑长城在，连云碛气侵。风吹边草急，角绝塞鸿沈。

世世征人往，年年战骨深。辽天望乡者，回首尽沾襟。
点绛唇 对镜
赵我佩（清代）

多谢菱花，照侬眉黛青欲柳。美人消瘦。明月团圆否。

顾影含情，人水神初透。黄昏后。眼波斜溜。灯火屏山透。
花心动 壁间去冬消寒图小幅，状态遗迹也，感赋
周之琦（清代）

芳信冬闺粉梅梢，年时倦怀曾托。絮雪乍飘，葭管闲吹，刚是病腰如削。

画中疏影人同悴，但长日、秦篝偎著。倒纤指，因循误了，试灯妆阁。

九九光阴似昨。空小笔花枝，泥他屏角。麝炷泪淹，猩点脂融，孤负晓窗梳掠。

酽寒消尽春心死，枉冰蕊，描成红萼。杏香冷，低回燕莺旧约。
闻城中募兵有感 其二
项安世（宋代）

莫在军中日募兵，万夫鱼贯列行营。悬金都市招徕广，立的辕门去取精。

二石开弓犹恨少，双重被铠尚嫌轻。伍符□属他人手，历历空能记姓名。
舟中风便
廖行之（宋代）

一席清风游子归，扁舟轻逐浪痕西。
濁醪满饮诗情快，尽揽江山入醉题。
战城南
卢上铭（明代）

战城南，歌城北。将改弦，军易辙。不杀民，只杀贼。妖氛清，皇灵赫。

洗兵戈，布膏泽。吏部来，归拓疆，昼战城南歌城北。
挽故相国尚书令忠献公 其二
刘攽（宋代）

意气万夫望，衣冠八尺身。有为悲凤鸟，不作画麒麟。

馀烈周宗近，英威汉相真。召棠终勿剪，昼锦仰乡人。
读汉纪
徐夤（唐代）

布衣空手取中原，劲卒雄师不足论。

楚国八千秦百万，豁开胸臆一时吞。
十六夜同南庵翁游昭觉禅院醉笔漫书
谢榛（明代）

客子来金界，王孙驻玉鞍。春通九衢夕，风闪万灯寒。

改席钟声度，当杯月影团。明年旷颜色，胜景忆同看。
满江红 辛亥三月，春事婉娩，土风熙然，东
蔡松年（宋代）

对花无好情，然得流坎有命，无不可者。古人谓人生安乐，孰知其他，屡诵此语，良用慨叹。插花把酒，偶记去年今日事，赋十数长短句遣意，非知心人，亦殆难明此意。以仙吕调满江红歌之，是月十五日，玩世酒狂翠扫山光，春江梦、蒲萄绿遍。人换世、岁华良是，此身流转。云破春阴花玉立，又逢故国春风面。记去年、晓月挂星河，香凌乱。年年约，常相见。但无事，身强健。赖孙垆独有，酒乡温粲。老骥天山非我事，一蓑烟雨违人愿。识醉歌、非壮一生心，狂嵇阮。
清明日晚晴
沈与求（宋代）

正好园林藉落英，细风吹雨湿清明。墙阴旱渴休无赖，自有鸣鸠解唤晴。
游齐觉寺二首
曾丰（宋代）

不谓僧游息，犹容俗往还。
薰炉烟缕缕，茗碗雨班班。
剟坐移门外，携樽置竹间。
小诗题岁月，多助得江山。
偈颂二百零五首 其一四九
释正觉（宋代）

主中宾，宾中主，相合回头看里许。明月团团夜正央，昆仑抱出珊瑚树。
次韵斯远别后见寄六言四首
赵蕃（宋代）

旱势东南已病，秋风早晚室凉。
蓝缕青衫可笑，萧条白发增长。
清明风雪小酌庄舍示黎才翁
胡寅（宋代）

月压梨花坠，风扶柳絮新。
故园寒食路，回首踏青人。
万窍方号籁，千山忽涌银。
拥衾听窈眇，举盏寄经纶。
浩荡寰中意，逍遥物外身。
赓歌咸当律，谑浪亦淘真。
又理沙边棹，将浮雪后春。
兰亭非达者，空叹迹成陈。
嵩山二十四咏 其十八 玉柱峰
楼异（宋代）

丹楹未羡人间侈，玉柱一峰天外高。自古大材须大用，扶持广厦岂辞劳。
松山岭应制
宋之问（唐代）

翼翼高旌转，锵锵凤辇飞。尘销清跸路，云湿从臣衣。

白羽摇丹壑，天营逼翠微。芳声耀今古，四海警宸威。
喜雨歌
吴潜（宋代）

南州六月天不雨，千里川原成赤土。
禾黍盈畴强半枯，桔槹遍野民劳苦。
望云仰见日在天，旱魃肆虐如焚煎。
冯夷匿渊恐波竭，夸娥走海愁山然。
天外悠然片云起，倏忽走腾八埏里。
猛风惊电白昼昏，霹雳一声蛟蜃起。
马上谁把天瓢倾，须臾陆地波涛生。
禾黍芃芃复故秀，群黎载道生欢声。
秋来尚见时丰阜，会须售粲三钱斗。
官家燮理当有人，太史还看书大有。
如梦令
许有壬（元代）

岁暮天寒时节。满意相看冰雪。不遣野人归，谁慰此君清绝。

清绝。清绝。添上一方明月。
送江茂才
李覯（宋代）

少小尚英奇，高谈与众违。
久穷才信命，远客合思归。
箪食非无乐，京尘误入衣。
云山仍旧好，况是观庭闱。
七言送密学施侍郎知杭州
沈遘（宋代）

塞外风烟河上尘，归来始觉二毛新。承明自厌频趋直，沧海还毛一濯巾。

幕府旌旗初压境，画船歌吹便行春。湖山满目旧游在，何日从公醉紫莼。
偈颂一百二十三首 其六
释崇岳（宋代）

弥勒真弥勒，分身千百亿。时时示时人，时人皆不识。
飞星过水白
林希逸（宋代）

良夜步郊坰，飞看过水星。四垂青漠漠，一点白荧荧。

瑞彩浮莲渚，流光渡蓼汀。不应天共转，恍若月初经。

错认珠生蚌，还疑草化萤。须臾云半黑，渔火个边青。
题程序伯画山楼图 其二
李尚健（清代）

烟林供养足幽居，淡淡山容墨戏馀。画里逃禅堪自适，何妨高士世情疏。
岳阳楼杂咏十二绝
胡寅（宋代）

风烈言言滕子京，岂於荒怪未全明。
尼姑狡狯遥相幻，雷电那知有姓名。
辛酉大雪戏成十诗以千山鸟飞绝万径人踪灭为韵 其五
周麟之（宋代）

旧闻沙漠寒，碛卤一丈雪。谁怜牧羝人，白首持汉节。

朝廷北顾忧，岁晚不忍说。寄言上林雁，何事音信绝。
赠延福端老二绝
黄公度（宋代）

飘然瓶锡信行藏，偶驻姜峰古道场。
欲识高人用心处，白云堂下一炉香。
浣溪沙·万里阴山万里沙
纳兰性德（清代）

万里阴山万里沙。谁将绿鬓斗霜华。年来强半在天涯。
魂梦不离金屈戌，画图亲展玉鸦叉。生怜瘦减一分花。
岁晚作
吕本中（宋代）

南山雪云千丈高，北山晚田无寸毫。富儿巨家饱欲死，笑我陋寸长蓬蒿。

道人坐稳忘作劳，百念解纵如垂櫜。但当折简唤我曹，并坐择虱烦抑搔。

笔力可借秋江涛，莫学人间膏火熬。
赠梅岩王相士二绝
刘克庄（宋代）

和靖诗高千古瘦，逃禅画妙一生贫。
劝君别换新标榜，莫靠梅花赚杀人。
湖州溪舍
林人隐（宋代）

茅舍枕寒溪，出门烟翠齐。
晓林过栗鼠，秋草伏莎鸡。
村酒大书字，山蔬小作畦。
落然人寂历，野迥白云低。
寒林
郭翼（元代）

雪落黄泥坂，江空采石矶。老龙寒卧蛰，栖鹊夜惊飞。

笙籁无时息，渔樵落日稀。明年春色里，还此看林霏。
荼蘼架
贡奎（元代）

西园检春事，积雨断馀红。荼蘼压高架，皎皎晚日烘。

翠蔓点残雪，清香度微风。幽人对之坐，莹然此心同。

徘徊不忍去，片月来高空。宛如万玉娥，素袖舞云中。

珠玑露颗缀，翠佩烟光笼。爱花不受折，枝柔刺盈丛。

携酒醉其下，慰此良夜终。
岳王坟
张岱（明代）

西泠烟雨岳王宫，鬼气阴森碧树丛。
函谷金人长堕泪，昭陵石马自嘶风。
半天雷电金牌冷，一族风波夜壑红。
泥塑岳侯铁铸桧，只令千载骂奸雄。
句
郑文宝（宋代）

满帆西日催行客，一夜东风落楚梅。
红楼梦十二曲 其五 分骨肉
曹雪芹（清代）

一帆风雨路三千，把骨肉家园，齐来抛闪。恐哭损残年，告爹娘齐把儿悬念。

自古穷通皆有定，离合岂无缘？从今分两地，各自保平安。

奴去也，莫牵连！
归来五首 其三
张侃（宋代）

蔷薇在其西，老桂在其东。先后不同时，生毓归元功。

幽艳占淑景，清香待秋风。有句莫漫与，骚然固长穷。
【中吕】上小楼
张可久（元代）

九日山中
白云与俱，青山无数。笑脱纱巾，卧品琼箫，醉解金鱼。尽一壶，酒再沽，不知归路，惜黄花翠微深处。
茅山书事
蕉风半箑，藤花一架。剑气穿云，丹光漏月，饭颗蒸霞。枣似瓜，酒满斝，仙翁留话，鹤飞归隐居松下。
湖上
松风满身，莲花古寺。凉月婵娟，翠羽参差，小屋茅茨。酒醒时，争赋诗，西湖清思，访孤山爱梅处士。
春思十五首
屏山倦倚，眉尖蹙翠。怪煞书迟，盼得人回，又怕春归。绣枕推，初睡起，忧心如醉，问西国海棠开未？
春光未归，佳人沉醉。庭院深深，杨柳依依，燕子飞飞。玉漏迟，翠管吹，绿情红意，月儿高海棠初睡。
荒园数亩，寒梅几树。废沼鸣蛙，疏篱吠犬，夜月啼乌。载乘舆，槌画鼓。兰舟何处？泣西风翠芳人去。
东风酒家，西施堪画。打令续麻，攧竹分茶，傍柳随花。不上马，手厮把，传情罗帕，小红楼断桥直下。
寒潭玉龙，仙山幺凤。春到南枝，人在西楼，笛怨东风。曲未终，酒不空，罗浮仙梦，月黄昏暗香浮动。
离愁自解，芳心无奈。燕亸金钗，翠冷罗鞋，风去瑶台。春又来，花自开，苏娘何在？玉骢西涌金门外。
花开后土，鹤鸣仙柱。明月高楼，临都老树，落日平芜。翠袖扶，醉老夫，金盘香露，教吹箫玉人何处？
前程万里，相思两地。燕国天寒，吴江月冷，楚岫云迷。绣幕围，锦帐垂，朱门深闭，燕来也那人归未？
湘皋二妃，瑶池相会。不御铅华，尽解红衣，半露冰肌。白凤飞，翠盖攲，玉簪斜坠，粉云香一奁秋意。
谁家艳姝？大然洛浦。秒水芙渠，春风笑语，道样妆梳。为交甫，解佩珠，花前相遇，紫云深彩鸾仙去。
寒食禁烟，寻芳人倦。醉墨银笺，新词罗扇，小袖金鞭。最可怜，信杳然，苍苔庭院，想桃花去年人面。
阳关画图，高唐词赋。水远色沉，节去蜂愁，月冷鸾孤。尽酒壶，洒泪珠，长亭西路，鹧鸪啼夕阳红树。
云萍浪梗，杨花心性。半纸虚名，万里修程，一样离情。搊锦筝，合凤笙，无心闲听，为相思玉人成病。
云屏几宵？华青一觉。翠管声乾，青写信杳，玉蕊香销。苏小小，张好好，千金买笑，今何在玉容花貌？
西湖晚凉，凭阑凝望。人过莲船，桥横柳浪，酒卷荷觞云锦张，水镜香，波光摇荡，鹭鸶儿钓鱼矶上。
寄蜀二首
刘子翚（宋代）

盗隔枝江远，人来蜀道稀。
乱离非复昔，富贵不如归。
戎马心何壮，家山愿莫违。
阿圆从小慧，解叹白云飞。
晨起
洪咨夔（宋代）

入夜风收雨，迟明暖酿霜。
人穷髭易白，地瘦叶先黄。
绣眼语丛竹，画眉啼断岗。
炊烟犹尘动，吾亦起歌商。
洛社八景 其五 马盘牧唱
王永积（明代）

盘盘樵牧地，何年字马盘。数声牛背笛，不用跨雕鞍。
题南圃一首
苏籀（宋代）

妖嫺十五余，清春破瓜初。
婉腻讵如玉，凌风素云裾。
莺燕妬声讵，窈心自有夫。
取怜逆万目，白地肠应无。
惶惑少年士，逐麋不顾菟。
倾囊买消渴，借问谁家姝。
赠孙季蕃
翁卷（宋代）

立谈飞絮中，相遇在吴宫。
以我为生拙，怜君失计同。
醉酣花落月，吟苦竹摇风。
自作庐山记，幽奇欲遍穷。
诗一首
曾布（宋代）

晓出东郊信马蹄，青梅墙角两三枝。竹鸡啼罢雨来急，杜宇声乾月落迟。

山店煮烟缫丝日，野田锄水插秧时。农桑劝课非无力，为报新安太守知。
鹧鸪天十九首 其四
吴湖帆（清代）

沧海探珠烂熳游。五湖旧约一扁舟。风翻前度桃花扇，月印当年燕子楼。

山敛翠，水凝流。江南好景信多愁。周郎曲顾无双曲，宋玉秋悲第几秋。
送裴二虬作尉永嘉
杜甫（唐代）

孤屿亭何处，天涯水气中。
故人官就此，绝境与谁同。
隐吏逢梅福，看山忆谢公。
扁舟吾已僦，把钓待秋风。
风山怀古三首
孙华孙（元代）

宋家事业如汉晋，遗史班班今尚存。
南渡衣冠元帝纪，中山庙社靖王孙。
海门龙去秋潮横，宫阙乌啼夕燐繁。
已恨无人似诸葛，生憎何物学桓温。

王气中流甲马营，残星环绕凤皇城。
斯文自可同三代，诸老犹能语二京。
穉帝有车将白璧，太皇无舰载苍生。
祇今薄海渐声教，共戴尧天乐太平。

莫向登临起叹吁，故宫今是梵王都。
麒麟馺娑荒荆棘，鹦鹉频伽张苾刍。
莗道久无黄曲盖，寝垣谁置白浮图。
望江亭子依然好，时有胡僧置酒壶。
梅花
王梅窗（宋代）

月淡碧云笼野水，棱棱瘦声吟肩起。
一天寒气霞衣裳，人在石桥春影里。
题杨收相公宅
尹璞（唐代）

祸福从来路不遥，偶然平地上烟霄。

烟霄未稳还平地，门对孤峰占寂寥。
蔡谟公归田赠别
李大同（宋代）

法持三尺弼皇尧，盛德英风满市朝。
千里关山思召伯，十年海内生皋陶。
遨游上界星辰近，出入中天雨露饶。
何用烧灯歌法活，只须洗耳听鸣韶。
九月三日晚登秀亭分韵得七字
方回（元代）

登高佳辰近，暗数屈指七。
古郡拥乱山，危亭低落日。
未堪摘嘉菊，亦且醉新秫。
矢诗记同游，是岁实丙戌。
徐用美邀赏海棠次冯佩之韵二首 其二
江源（明代）

坐对名花酌紫霞，不须歌吹起邻家。谩怜有谱传丞相，独怪无名到浣花。

雨湿胭脂娇欲滴，月低台榭影初斜。化工幻出天然色，中酒佳人未足誇。
既和二诗复成二绝 其一
曹家达（清代）

绿珠绛雪若为情，遥惜秋来太瘦生。却怪后先夜三五，南枝向暗北枝明。
闻京东有道人号贺郎中者唐人也其徒有识之者
苏辙（宋代）

贺老稽山去不还，镜湖独棹钓鱼船。
南来太白寻无处，却作郎鱼又几年。
岱下迎鸾惊典谒，蒙山施药愍耕田。
试穷脚力追行迹，亦使今生识地仙。
仲春大雪漫效元人体题顾寄园仿右丞江上七树 其二
王沄（清代）

我家右丞江上树，近在沧洲尺幅间。今日为君重设色，满天春雪点春山。
东归留辞沈侍郎
许棠（唐代）

一第久乖期，深心已自疑。沧江归恨远，紫阁别愁迟。

稽古成何事，龙钟负已知。依门非近日，不虑旧恩移。
巴丘驿晚题二首 其二
赵蕃（宋代）

战伐求三国，羁縻自五溪。归飞慕鸿雁，沿戏狎凫鹥。

酒以忘忧酌，诗因访古题。是身真老矣，南北更东西。
病中逢秋欣然慰怀作五言呈两倅
刘敞（宋代）

过更縻远戍，怀禄滞归休。一卧淮阳阁，三防塞外秋。

伤时惟恸哭，谢病不幽忧。主画稀前辈，忘形赖隽游。

韩棱才抗俗，枚叔赋无俦。感慨今如此，支离尚有瘳。

凉风雁南去，清夜火西流。江海鲈鱼兴，何当泛斗牛。
君子行
朱诚泳（明代）

君子防未然，所贵远嫌疑。莫登权倖门，莫交寡妇儿。

权门苟栖托，终当被人訾。孤儿一与交，将疑私乃慈。

拾尘与掇蜂，圣贤尚蒙欺。瓜田及李下，君子当慎之。
鹧鸪天·寒日萧萧上琐窗
李清照（宋代）

寒日萧萧上琐窗，梧桐应恨夜来霜。酒阑更喜团茶苦，梦断偏宜瑞脑香。
秋已尽，日犹长，仲宣怀远更凄凉。不如随分尊前醉，莫负东篱菊蕊黄。
和徐季功舒蕲道中二十首
王之道（宋代）

怪石形模老牯同，漫将名字责农功。
得来正与齐田类，谁敢言耕望岁丰。
四睡图赞
释法薰（宋代）

一等骑虎来，两个挨肩去。
松门外聚头，辊作一处睡。
梦蝶栩栩不如，孰为人孰为虎。
待渠眼若开时，南山有一转语。
病起次和何温甫秘丞雪琬中见寄
刘挚（宋代）

士誉民讴楚粤间，相逢倾盖问南冠。吟馀候馆春风峭，病后湖天霰雪寒。

应喜白云瞻望近，独怜沧海去归难。雅歌赠我琅玕意，欲报惭无两玉盘。
奉酬路五郎中院长新除工部员外见简
李嘉祐（唐代）

一门同秘省，万里作长城。问绢莲花府，扬旗细柳营。

词锋偏却敌，草奏直论兵。何幸新诗赠，真输小谢名。
送曾季永赴道州永明尉三首
赵蕃（宋代）

忆昔曾闻谪道州，每天文字见曾游。
白鹅寺近永明县，试觅记碑还在不。
越州歌二十首
汪元量（宋代）

内湖三月赏新荷，锦缆龙舟缓缓拖。
醉里君王宣乐部，隔花教唱采莲歌。
过雍秀才居
贾岛（唐代）

夏木鸟巢边，终南岭色鲜。
就凉安坐石，煮茗汲邻泉。
钟远清霄半，蜩稀暑雨前。
幽斋如葺罢，约我一来眠。
梧桐影 其二 春阴
左锡嘉（清代）

翡翠环，葳蕤锁。飞絮入帘春已深，闲花背客娇无那。
送谢寺丞新赐及第赴扶沟宰
梅尧臣（宋代）

世所重登科，如君特才选。
丽赋惊宗工，妙誉动京辇。
行鷁路非遐，双旗风欲展。
聊阅民版余，应不负坟典。
静观堂十偈
汪晫（宋代）

东风万物皆舒畅，野色溪光无尽藏。
谁唤春来春不知，草自青青花自放。
藕花亭杂咏为梁浮山中书 其九
霍与瑕（明代）

风雨蛟精出，搴帘湿奕棋。三秋纷赴节，六月乱添衣。

酒酌频踰醒，笙歌爽更徽。晚晴还有月，今夜不须归。
顺宗至德大安孝皇帝挽歌三首（时充卤簿使）
权德舆（唐代）

十叶开昌运，三辰丽德音。荐功期瘗玉，昭俭每捐金。

解泽皇风期，虞泉白日沈。仍闻起居注，焚奏感人心。

孝理本忧勤，玄功在啬神。睿图传上嗣，寿酒比家人。

仙驭三清远，行宫万象新。小臣司吉从，还扈属车尘。

候晓传清跸，迎风引彩旒。共瞻宫辂出，遥想望陵愁。

弓剑随云气，衣冠奉月游。空馀驾龙处，摇落鼎湖秋。
山居避俗二首 其二
庞尚鹏（明代）

风起松阴鸟乱啼，五云深处有丹梯。閒来送客岩前路，一笑应忘过虎溪。
卜算子
张孝祥（宋代）

万里去担簦，谁识新丰旅。好事些儿说与郎，奴是姮娥侣。

若到广寒宫，但道奴传语。待我仙郎折桂枝，拣个高枝与。
西江月
范成大（宋代）

十月谁云春小，一年两见风娇。云英此夕度蓝桥。人意花枝都好。

百媚朝天淡粉，六铢步月生绡。人间霜叶满庭皋，别有东风不老。
苏知县能染时赋役频繁负郭之田十卖八九民力已尽催科不休诗中言及之俾知民间艰难云 其二
叶颙（元代）

国士诚非县令才，天怜民瘼遣公来。廉能清似霞溪月，号令严如百里雷。

凛凛冰霜居政府，堂堂人物坐琴台。明年二月春风暖，剩买桃花满县栽。
刘司空南坦王司马浚川许司寇松皋过访用韵
周伦（明代）

传报高轩过，开窗小设筵。寒林喧鸟雀，沙竹淡风烟。

野馆一樽酒，春江万里船。分携更相忆，惠我出郊篇。
宿韦津
刘得仁（唐代）

永夕见招宿，诗书盈草堂。静吟倾美酒，高论出名场。

窗飒松篁韵，庭兼雪月光。心期身未老，一去泛潇湘。
句
叶廷珪（宋代）

道旁曾种万株松。
上九江唐舍人
王阮（宋代）

江左承南渡，浔阳控上流。平时称用武，今日更防秋。

六代规摹称，三江险阨周。高凭隆屏翰，下瞰握襟喉。

呼吸闻吴楚，封疆矗斗牛。循良渡虎迹，神武射蛟游。

胜事馀莲社，风光足庾楼。倚天开峻极，倒影湛飞浮。

鼎败香山往，官轻靖节休。义门十世美，将业二王优。

顷岁承平久，斯民习俗修。究心依学校，服力事田畴。

狱净苔荒砌，山深麦挂丘。共知忠义笃，肯陷矫诬羞。

不料腥膻起，能令日月幽。云屯满赤县，天意卒鸿沟。

郡邑生荆棘，江湖识冕旒。竟捐形势地，聚作虎狼陬。

昔计何胜辱，群生亦暂偷。奇功思赫赫，内治颇悠悠。

法令中间弊，流移不可留。未经真抚恤，还已困虔刘。

对垒缘淮甸，长蛇致虏酋。雷声忽天狗，旗尾又蚩尤。

隔岸几航苇，孤城亦缀斿。兵戈闲耒耜，战舰夺松楸。

天下虽同扰，江西又不侔。宿师惟此地，履亩倍他州。

诸将纷纷是，攸司日日掊。文符竞旁午，膏血罄诛求。

战斗连年永，疮痍几日瘳。孽牙中作梗，气习遂成媮。

情动穿墉鼠，风行借父耰。秉彝均物则，失德自乾糇。

近世凡临镇，何人解抚柔。帝为辍近侍，人喜得贤侯。

父子文章伟，君臣契分投。王言资润色，国是仗谋猷。

诗似丘传鲤，书如固续彪。凤毛宜鸑鷟，骥种自骅骝。

增重依莲幕，尤烦借箸筹。折冲皆婉画，赐履又分忧。

奕奕长江上，源源数路头。若非烦柱石，何以镇貔貅。

南土惊新事，西清拥碧油。春风回野色，江月静帘钩。

地借长城望，尘清奕世雠。有生皆固结，无士不冥搜。

立国须才用，闻公锐意收。龙门如可上，敢请与荀俦。
赠普照监院
赵鼎（宋代）

飘泊嗟何往，归来恨莫从。师犹作秦语，我已效吴侬。

水浅长河浪，山低太华峰。几时携手去，南北本同宗。
送崔兴宗
王维（唐代）

已恨亲皆远，谁怜友复稀。君王未西顾，游宦尽东归。

塞迥山河净，天长云树微。方同菊花节，相待洛阳扉。
与太虚觉天二禅僧
庄昶（明代）

觉公仪度人谁识，升也玄微我似知。石上相逢松寺晚，天涯留别草亭诗。

青山作伴谁当主，白首同心想未迟。我有冠巾俱在此，鲁齐何恨不同时。
幽兰寄向文刚二绝句 其一
王庭圭（宋代）

西风黄叶深林下，忽有新兰动地香。公子夜寒谁对语，应容幽客到书房。
鹊桥仙·银河半隐
吴潜（宋代）

银河半隐，玉蟾高挂，已觉炎光向後。穿针楼上未眠人，应自把、荷花挼揉。双星缥缈，霎时聚散，肯向鹊桥回首。原来一岁一番期，却捱得、天长地久。
桓温
张耒（宋代）

北征谈笑缚姚公，静扫诸陵见洛嵩。
不用登高笑夷甫，正缘此辈使君雄。
宫词 其六十七
王圭（唐代）

东宫降诞挺佳辰，少海星边拥瑞云。中尉传开三日宴，翰林当撰洗儿文。
秋景 山园细路高
刘辰翁（宋代）

不是终南径，山中取遁逃。小园何所有，细路未应高。

已恨锄荒菊，何堪弹种桃。梯飙那可上，镵雪误相遭。

石卧当途虎，藤穿汲涧猱。天机分瀑布，应念瓮畦劳。
空庭
陶安（明代）

空庭人寂寂，环座竹猗猗。山净秋阴薄，林深晓色迟。

案头蝇豹捷，壁窍鼠狼窥。处约还清致，湖菱杂饭炊。
览景仁君实议乐以诗戏呈景
韩维（宋代）

少年议乐至颠华，作得文章载满车。
律合凤鸣犹是末，尺非天降岂无差。
劳心未免为诗刺，聚讼须防似礼家。
一曲银簧一杯酒，且于闲处避风沙。
送正维那归华亭
释慧空（宋代）

无丝线子拽不断，正要并州快剪刀。尔既有之还不用，山僧赢得笑呵呵。

只将一笑赠君行，无限青山送又迎。到得华亭人不识，柳阴终日钓舟横。
咏七宝扇诗
丘巨源（南北朝）

妙缟贵东夏，巧技出吴闉。裁状白玉璧，缝似明月轮。

表里缕七宝，中衔骇鸡珍。画作景山树，图为河洛神。

来延挥握玩，入与镮钏亲。生风长袖际，晞华红粉津。

拂盻迎娇意，隐映含歌人。时移务忘故，节改竞存新。

卷情随象簟，舒心谢锦茵。厌歇何足道，敬哉先后晨。
醉眠亭
晁端禀（宋代）

吏部瓮閒眠，先生窗下卧。夜偷绿醑饮，昼喜清风过。

人为清风快于酒，摆落烦襟洗尘垢。吾知醉寝胜闲睡，可以寄天真兮忘世累。

沟渎超江汉，幕席视天地。蝴蝶不知缘变化，黄粱未熟虚营利。

从来闲处得闲乐，何者功成与名遂。陇西夫子称世贤，世家自是酒中仙。

作亭占得松陵地，东坡名之为醉眠。醉复眠兮眠复醉，颐养邹轲浩然气。

贤人为浊圣人清，昏昏梦寐都忘形。花影满身犹未觉，竹风吹面不知醒。

忆昔乐天贪醉吟，吟哦未免劳其心。不如醉睡了无事，其乐陶陶得趣深。

我身走尘埃，羁鞅殊未息。有所思兮在高轩，欲往从之路艰塞。

无缘一榻同醉眠，空秃千毫挥醉笔。
秋日与客入西安门达观内苑望辽后妆楼作长句
刘天民（明代）

朝退过西苑，仙游历尚方。
彩云迷禁御，绮树隐萧墙。
玉圯联驰道，金铺锁洞房。
路看张锦遍，水识弃脂香。
傍岸兰生殿，连岩玉凿堂。
雕龙凄雾雨，碧瓦净烟霜。
观仄飞鳷鹊，楼高翥凤凰。
弋林通别馆，钓渚接回塘。
虎气腾深圈，鹰声出内坊。
露台嗟盛代，供帐陋前王。
万岁名山地，千秋置酒场。
参差围宝靥，左右烂貂珰。
负宠鱼相贯，希恩雁列行。
诙谐从曼倩，窈窕得毛嫱。
芍药翻新曲，芙蓉避靓妆。
风尘惊澒洞，花鸟辍辉光。
蜗篆封珠户，蛛丝络象床。
藤萝空冉冉，葭菼自苍苍。
北菼更新主，南薰鼓舜皇。
属车停警跸，贡使绝舟航。
岂独群工起，还令庶事康。
太平真有象，圣寿合无疆。
谒者秋容老，宫娃午梦凉。
只今怀短笔，讵用赋《长杨》。
题等慈寺后经略潘德鄜旧居三绝 其一
张侃（宋代）

父兄师友俱鸣世，培养都缘岁月深。忍得清贫忘宠辱，至今声誉蔼儒林。
虞美人
吕胜己（宋代）

年年冬后心情快。常是留宾醉。尊前笑靥粲金钿，更有半黄枨橘、满堆盘。

人人爱道休官去。总是闲言语。古今文士与贤才。为甚独高陶令、赋归来。
山中（一作朱放诗，题作山中听子规）
顾况（唐代）

野人爱向山中宿，况在葛洪丹井西。

庭前有个长松树，夜半子规来上啼。
初会荣归堂
韩琦（宋代）

当年尝欲志荣归，因建虚堂面北池。樽俎落成方自我，园林为北已输谁。

重来故里前恩在，难报深仁旧老知。须俟安车时访此，践言人始信吾诗。
长相思
顾若璞（明代）

梅子青，豆子青，飞絮飘飘长短亭。风吹罗袖轻。

恨零星，语零星，正是春归不忍听。流莺啼数声。
寄刘小山武子老丈 其一
韩淲（宋代）

秦淮东畔得诗人，踏尽前朝陌上尘。寺外残阳见光宅，苑迷芳草忆临春。

空馀王气金陵古，犹带歌声玉树新。羸马倦童应独往，旧时明月恐伤神。
和都官看雪 其二
彭汝砺（宋代）

朔风吹雪落云端，腊意春容尽苦寒。收拾浊醪成一醉，怅无丝竹借馀欢。
杂咏下 昆崙桃
洪适（宋代）

满树鸠盘茶，曾开胜锦花。夺胎春薄相，刻画搅诗家。
泛舟过金家埂赠卖薪王翁四首 其一
陆游（宋代）

水生浦溆多浮鸭，风急汀洲有断鸿。渺渺江天无限景，一时分付与樵翁。
宁倅挽词 其三
徐积（宋代）

平生富情义，至死不寐悔。更无桃花米，惟有银鱼佩。

一家将奈何，九子尚无配。魂兮且勿忧，幸有山公在。
次齐守岩老见示东湖之韵 其一
黄裳（宋代）

近将馀事作东湖，公外閒来物外居。莲吐花时看晋社，桃随流处得秦渔。

放怀把酒须寻友，适性垂纶岂问鱼。报我故人三乐意，翠珉新刻右军书。
梅梢上雪
王义山（宋代）

六出霏霏过小帘，梅梢着处似沾粘。
天工底事巧装点，只为花疏特故添。
哀文鼎
赵蕃（宋代）

海内忘形独汉中，几回日暮忆江东。
不惟吾子伤形影，我亦交游不太穷。
同王右丞送瑗公南归
崔兴宗（唐代）

行苦神亦秀，泠然谿上松。铜瓶与竹杖，来自祝融峰。

常愿入灵岳，藏经访遗踪。南归见长老，且为说心胸。
往事
陆游（宋代）

海内横流日，吾犹及建炎。
众医虽共视，久疾固难砭。
黠虏方观衅，行宫未解严。
时平逾五纪，话此涕常沾！
麦熟歌
曾曰唯（明代）

谁家儿，矜狂痴。朝也书，暮也诗。贮粟瓶，蛛交丝。鼠子移家住瓮底，妇呼何怒儿苦饥。

孔孟饥冻之嚆矢，开箱索卷欲焚之。妇无悲，儿无啼。

阿翁释卷学灌畦，南山绿浪麦离离。老雉谷谷呼晨炊，三月正当麦熟时。

小麦满筐，大麦满箕，小麦酿酒大麦麋。麦槁燃薪麦寔米，蒸黍燥脾烹伏雌。

全身浩荡没酒池，妇歌呜呜儿跳嬉。妇媚其士儿呼爹，老农之乐今乃知。

呜呼噫嘻，老农之乐今乃知。早不负耜事镃基，谆谆然孔氏之学而。
次韵
许月卿（宋代）

临川老儒王半山，文章未肯班传间。
亦有临淄晏元献，乐府一奏开天颜。
我来此州嗟何晚，前哲风流挽不还。
泉石黯淡山气瘦，芙蓉飘零秋意阑。
有客携诗来过我，议论磊落文波澜。
诗盟岂止寻宗派，理学犹规拜将坛。
风雷凛凛三寸舌，招槌贤拂佐天悭。
古来言行要相副，愿言大德不逾闲。
秋月皎皎鹤蹲蹲，春风洩洩禽关关。
江岷山兮溪嶓冢，天根蹑兮月窟攀。
明禅师院酬从兄见寄
李商隐（唐代）

贞吝嫌兹世，会心驰本原。人非四禅缚，地绝一尘喧。

霜露欹高木，星河压故园。斯游傥为胜，九折幸回轩。
唐多令 题铁峰妹画麻姑采芝图
谈印梅（清代）

弱水浩无涯。蓬莱自有家。剪沧波、半叶轻查。笑曳铢衣归去也，山可即、路非赊。

灵药一篮花。壶丹九转砂。驻芝颜、莫问年华。回首仙风吹世远，吹不断、海天霞。
次韵王尉贺雨
方岳（宋代）

老天自不负吾君，谁向灵均三沐熏。
鹤立待收连夜雨，龙归看带入山云。
摩挲一饱岂易得，愁叹多年不忍闻。
亦欲买牛横短笛，华山一半倘容分。
奉和张燕公早霁南楼
赵冬曦（唐代）

方曙跻南楼，凭轩肆遐瞩。物华荡暄气，春景媚晴旭。

川霁湘山孤，林芳楚郊缛。列岩重叠翠，远岸逶迤绿。

风帆摩天垠，鱼艇散弯曲。鸿归鹤舞送，猿叫莺声续。

群动皆熙熙，噫予独羁束。常钦才子意，忌鵩伤踡跼.

雅尚骚人文，怀沙何迫促。未知二贤意，去矣从所欲。
赠王君用求画小屏
卫博（宋代）

先生本是谈天口，云梦胸中吞八九。
一丘一壑未忘情，得之於心应之手。
分裂玄圃翻萧湘，鬼神夜泣蛟龙藏。
兴来八极眇挥洒，陵夺万象归微茫。
十日一水五日后，千年王宰今相识。
已知相识意相亲，异时直恐空相忆。
跨鲸挟矢沧海游，袖无赑屃无乃羞。
促迫能事吾岂敢，激昂浩兴君应酬。
崩崖压床浪翻屋，咫尺端将万里蹙。
我生有意水石间，枕漱须君一屏足。
送朱靖州
陈杰（宋代）

渠水咨良牧，金台辍上宾。
山川今后户，蛮獠亦吾人。
保障一方寄，袴襦千里春。
西师足家问，吉语寄邮频。
春日谢泽和见过
祖道（清代）

门掩东风雪满枝，幽人来访夕阳时。空亭相对清吟久，只有花前一鹤知。
定风波（自和）
辛弃疾（宋代）

金印累累佩陆离。河梁更赋断肠诗。莫拥旌旗真个去。何处。玉堂元自要论思。

且约风流三学士。同醉。春风看试几枪旗。从此酒酣明月夜。耳热。那边应是说侬时。
早入清远峡（一作下桂江龙目滩）
宋之问（唐代）

传闻峡山好，旭日棹前沂。雨色摇丹嶂，泉声聒翠微。

两岩天作带，万壑树披衣。秋菊迎霜序，春藤碍日辉。

翳潭花似织，缘岭竹成围。寂历环沙浦，葱茏转石圻。

露馀江未热，风落瘴初稀。猿饮排虚上，禽惊掠水飞。

榜童夷唱合，樵女越吟归。良候斯为美，边愁自有违。

谁言望乡国，流涕失芳菲。
留题彭善长别业步萧少宰韵 其一
李之世（明代）

数武园庐几自营，主人兼以淡为名。虚窗月白看松影，半榻经为礼磬声。

鸟亦安禅栖寂寂，泉因漱石韵铮铮。东林真不愧莲社，儗浚山池尚未成。
赠马奉先二首值其已病竟不相识 其二
赵蕃（宋代）

湘山湘水久经怀，近岁扁舟始一来。颇见留传诗句写，故胜摸索画图开。

城南虽郁平生志，冀北未空千里才。壮节曾闻趣除诏，辞官何乃尚徘徊。
送邵裔员外尉长洲
苏颂（宋代）

洞庭山侧第新成，门对湖阴水鉴明。
紫绶使君还政日，彩衣仙尉拜官荣。
丘园自适亲心乐，桴鼓稀鸣吏局清。
退食不妨晨夕养，人生从宦此难并。
盛仲交余伯祥访予姚氏园不值
欧大任（明代）

听偈长干讲座间，君携斗酒问柴关。曲高白雪歌谁和，兴尽青溪艇自还。

草市能寻江令宅，版桥应望谢家山。虚闻二妙题诗去，惆怅披云未可攀。
和同舍上元迎驾起居
程俱（宋代）

琼构浮空锦作山，五门遥比望金銮。烛龙飞度昆丘晓，玉斧修成宝鉴寒。

便觉冰荷回暖律，恍疑云翼傅灵丸。都人喜色瞻鸾盖，更拟交光雪未残。
访道者不遇（一作访僧不遇）
于武陵（唐代）

人间惟此路，长得绿苔衣。及户无行迹，游方应未归。

平生无限事，到此尽知非。独倚松门久，阴云昏翠微。
宿澧阳
郭武（明代）

蘋花风急水茫茫，今夜孤舟宿澧阳。谁在江城吹画角，五更残月一天霜。
芗林五十咏·柔桑陌
杨万里（宋代）

茧馆三眠老，桑村独树春。
坐看黄更陨，应有一寒人。
贺新郎 送彭直上下第还邓州兼柬贤兄中郎
陈维崧（清代）

且作平生话。尽当筵、拍张脱帽，吹箫舞蔗。身是陇西猿臂种，家吹由来善射。

遭几度、蓝田尉骂。迟汝三年封侯事，笑谁令、健笔兼骚雅。

彼李蔡，人中下。

临歧老泪如铅泻。趁杯阑、幡然竟去，轻弓快马。到日贤兄凭寄语，撩乱柳绵飞去。

有别绪、与之成把。博望野花红染血，诉行藏、风里休悲咤。

恐又震，昆阳瓦。
次韵春日书怀二首 其二
刘一止（宋代）

水面红云次第铺，东君未肯向人疏。兴高碧嶂千寻外，春在黄堂一笑馀。

只怕玉醅浮盏斝，不嫌花片落襟裾。公归行侍甘泉宴，留得新诗锦不如。
蝶恋花
杨泽民（宋代）

初过元宵三五后。曲槛依依，终日摇金牖。瘦损舞腰非为酒。长条聊赠垂鞭手。

几叶小梅春已透。信是风流，占尽人间秀。走马章台还举首。可人标韵强如旧。
答象之谢惠黄精之作
韩维（宋代）

仙经著灵药，兹品上不刊。
服之岁月久，衰羸反童颜。
岩居有幽子，乘时劚苍山。
溪泉濯之洁，秋阳暴而乾。
九蒸达晨夜，候火不敢安。
持之落城市，谁复著眼看。
富贵异所嗜，口腹穷甘酸。
贫贱固不暇，锥刀乃其干。
坐使至灵物，委弃同草菅。
惟君冲旷士，敦然守高间。
食之易为力，天和中自完。
故以此为馈，其容几一箪。
报我三百言，浩浩驰波澜。
何以喻珍重，如获不死丹。
方当烦燠时，把玩毛骨寒。
他年灵气成，与子骖双莺。
某衰年未了初度复临伏辱时贤载酒为寿且挥洒
汪晫（宋代）

白发衰翁岁已老，惜花有心犹起早。
无事晓窗但高眠，闭关苔青门不扫。
和靖风流屋后梅，濂溪气味窗前草。
近与邹轲同窠白，亦欲集义以养浩。
不解吟诗著书册，自爱岩君平一个。
无复求仙事老聃，宁更寻禅参达磨。
皇天见怜尚不死，牵率时贤持酒贺。
不才自当明主弃，非敢椟玉为怀宝。
致君尧舜须公等，山中槁夫勿多道。
立春前一夕雪二首
陈造（宋代）

天仙几夜集瑶台，剪水筛琼不受催。
直遣瑞花将腊去，尽驱和气与春回。
坐窗客有吟飞絮，对酒人应唱落梅。
雪与相如俱末至，可能草赋压邹枚。
满庭芳（九日用渊明二诗作）
赵鼎（宋代）

靡靡流光，凄凄风露，小园草木初凋。杳然尘影，爽气界天高。爱初佳名重九，随宜对、秋菊持醪。登临处，哀蝉断响，燕雁度云霄。

闲谣。情缅邈，相寻万化，人世徒劳。念胸中百虑，何物能消。欲致颓龄不老，和金茎、一醉陶陶。君休问，千年事往，聊与永今朝。
听流人水调子
王昌龄（唐代）

孤舟微月对枫林，分付鸣筝与客心。
岭色千重万重雨，断弦收与泪痕深。
上汉谣
范仲淹（宋代）

真人累阴德，闻之三十天。
一朝鸾鹤来，高举为神仙。
冉冉去红鸾，飘飘凌紫烟。
下有修真者，望拜何拳拳。
愿君银台上，侍帝玉案前。
当有人间问，请为天下宣。
自從混沌死，淳风日衰靡。
百王道不同，万物情多诡。
尧舜累代仁，弦歌始能治。
桀纣一旦非，宗庙自然毁。
是非既循环，兴亡亦继轨。
福至在朱门，祸来先赤子。
尝闻自天意，天意岂如此。
何为治乱间，多言历数尔。
愿天赐吾君，如天千万春。
明与日月久，恩将雨露均。
帝力何可见，物情自欣欣。
人复不言天，天亦不伤人。
天人两相忘，逍遥何有乡。
吾当饮且歌，不知义与黄。
七星寒秀
郑廷鹄（明代）

天外芙蓉晓嶂开，七峰苍翠拥仙台。紫垣珠斗空中落，白马瑶图海上来。

云敛高秋回五岭，月明清夜近三台。心悬北极尧天迥，何羡东封薄汉才。
华表
刘文麟（清代）

步上南山道，华表何巍巍。昔有鸟来集，自云丁令威。

一去三千年，至今不更归。人民固屡易，城郭亦已非。

仙人且化乌，冢骨何所悲。
陪盱眙王使君东游四首
陈造（宋代）

红旗围皂盖，离迾碧山隅。
水色涵云树，宾筵著画图。
香温金凿落，花亚锦屠苏。
醉里银丝鱠，渔舟不待呼。
送石昌言学士
梅尧臣（宋代）

混混拍堤瓜蔓水，轩轩衔尾挂樯船。
使君东下只朝夕，父老走樯无後先。
古堞秋耕拾铜镞，长淮瀑雨入壕莲。
鸣猿舞鹤仍持去，不忆承明夜直眠。
秋夜芭蕉
李龏（金朝）

绿似春江水染成，窗纱分映色偏明。霜风一夜浑梢破，叶上残诗读不行。
汤泉应候
玄烨（清代）

一为消疾驻灵泉，步辇平明观插田。喜见蕣华方遍野，更看修竹远笼烟。

虽无玩赏因偕乐，屡庆丰登共息肩。窗外雨声滴草舍，密林莺语亦欣然。
非雪
何坦（宋代）

邹子当年吹玉律，解令寒谷暖生春。
岂知此有冯夷宅，六月飞花冷扑人。
元夕后连阴
范成大（宋代）

问讯东风几日来，冷烟寒雾锁池台。
扫空积雪翻成雨，收尽残池未见梅。
夜饮厌厌非老伴，春阴漠漠是愁媒。
谁能腰鼓催花信，快打凉州百面雷。
谢易之自京回遗余文物七品各赋律诗一首谢之
张仲深（元代）

金工采得首山铜，范合全凭橐籥功。轮廓回环函太极，圆方相亚启鸿濛。

五铢榆荚非今制，阴缦阳文在昔同。母子权行归至正，悭囊已免一钱空。
疏山三首
曾季貍（宋代）

垍湖潭畔呼舟渡，苦竹林边策杖回。
衣湿为穿山雨过，手香因折野梅来。
己丑二月七日雨中读汉元帝纪效乐天体
周必大（宋代）

照君颜如花，万里度鸡漉。
古今罪画手，妍丑乱群目。
谁知汉天子，袨服自列屋。
有如公主亲，尚许穹庐辱。
况乃嫔嫱微，未得当獯鬻。
奈何弄文士，太息争度曲。
生传琵琶声，死对青塚哭。
向令老后宫，安得载简牍。
一时抱微恨，千古留賸馥。
因嗟当时事，贤佞手反覆。
守道萧傅死，效忠京房戮。
史臣一张纸，此外谁复录。
有琴何人操，有塚何人肃。
重色不重德，聊以砭世俗。
偈颂五十一首
释道冲（宋代）

今日中秋节，拄杖为人切。
拨开千嶂云，放出一轮月。
光未生时荐得亲，依然眼里重添屑。